
Magyarország, Lotaringia és az Eger-völgyi vallonok

Felmerülhet a kérdés, hogy miért fontos a középkori Lotaringia ismerete az Árpád-kori Magyarország megértéséhez?
Két magyar uralkodó tűnik ki a lotaringiai kapcsolatok szempontjából: I. István és I. András királyok. A Magyarországon keresztül átvezető szárazföldi zarándokútvonal megnyitása - 1018 körül - európai fontosságú esemény volt; a kor prelátusainak, nemeseinek sokasága indulhatott útnak Lotaringiából, a szomszédos Francia Királyság területéről a Szentföldre. Magyarország bekerült Európa fő sodrába; a Magyar Királyság centruma megváltozott; Székesfehérvár - a zarándokút menti elhelyezkedése miatt - fejlődésnek indult, koronázási város lett Esztergom helyett.
István már korábban is rendelkezhetett magas szintű lotaringiai kapcsolatokkal. Prágai Szent Adalbert, az első liège-i herceg-püspökének, Notkernek jó barátja, a lotaringiai származású magdeburgi Szent Adalbert tanítványa ógorzei neveltetésben részesült.
Szent Vanne-i Richárd, az újgorzei mozgalom emblematikus és karizmatikus vezetője, kihasználva az új szárazföldi útvonalat, 1026-ben, 1027-ben és 1035-ben átutazott Magyarországon és találkozott I. István királlyal.
Közvetlenül Richárd látogatása után, 1029-ben, Jean de Stavelot krónikája szerint egy magyar csoport/delegáció jelent meg Liège-ben. Réginard Herceg-Püspök, megengedte, az akkori súlyos éhínség miatt, hogy ott maradjanak, létrehozták saját városrészüket, a Vicus Hungarorum-ot.
1046-ben Magyarországon kitört a pogánylázadás és a papok közel 70%-át meggyilkolták; ezután I. Andrásnak égetően szüksége volt papokra. Feltehetőleg az ő meghívására érkezett meg Leodvin bihari/egri püspök Magyarországra, mint a 24 verdun-i kanonok is, akik 1047-ben hazánkba menekültek. Akkor tért vissza a magyar csoport/delegáció is, Liège környéki vallon telepesekkel együtt. Új otthonra leltek az Eger-völgyben, amelyről a térség helynevei, patrociniumai tanúskodnak.
A zarándokút megnyitásával Magyarország felértékelődött; ha a Német-római Császár nem is tudta az országot bekebelezni, akkor az is elég lehetett, ha ideológiailag/vallásilag egy oldalra kerüljenek. István király zsenialitását abban látom, hogy felismerte, csak akkor tartható fenn az ország függetlensége, ha betagozódik a lotaringiai egyház - a Német-római Császár által támogatott - felkínált rendjébe.



